# 1a etapa del Tour de França de 2013

La 1a etapa del Tour de França de 2013 es disputà el dissabte 29 de juny de 2013 sobre un recorregut de 213 km entre les viles corses de Porti Vecchju i Bastia.
La victòria fou per l'alemany Marcel Kittel (Argos-Shimano), que s'imposà clarament a l'esprint de Bastia al noruec Alexander Kristoff (Team Katusha) i el jove neerlandès Danny van Poppel (Vacansoleil-DCM). El final de l'etapa quedà marcat per l'autobús de l'equip Orica-GreenEDGE, que s'encallà amb el marcador de l'arribada i a punt va estar d'impedir el final d'etapa, i diverses caigudes en el darrer tram de l'etapa en què es van veure implicats Alberto Contador (Team Saxo-Tinkoff), Peter Sagan (Cannondale), Ryder Hesjedal (Garmin-Sharp) o Tony Martin (Omega Pharma-Quick Step).

## Recorregut

Per primera vegada en la història el Tour de França viatja fins a l'illa de Còrsega per disputar-hi alguna etapa. La primera d'aquestes etapes és més aviat plana seguint tota la costa oriental de l'illa. L'etapa comença a Porti Vecchju per dirigir-se en un primer moment cap a Bunifaziu, al sud de l'illa. Des d'allà enfilaran cap al nord, tot passant per la cota de Sotta, de quarta categoria (km 45) i l'esprint intermedi de San-Giuliano (km 150), abans d'arribar a Bastia, en una arribada totalment plana.

## Desenvolupament de l'etapa

El Tour començà de manera imprevista per un dels grans favorits a la victòria final, el britànic Christopher Froome (Team Sky), que va caure en el tram neutralitzat de l'etapa. Una vegada donat el començament oficial de l'etapa, cinc corredors van formar l'escapada del dia: Jérôme Cousin (Team Europcar), Juan José Lobato (Euskaltel–Euskadi), Lars Boom (Belkin Pro Cycling Team), Joan Antoni Flecha (Vacansoleil-DCM) i Cyril Lemoine (Saur-Sojasun). El gran grup, controlat en tot moment per l'Omega Pharma-Quick Step, no va permetre que els escapats obrissin massa diferències, quedant aquestes entre dos i tres minuts durant bona part de l'escapada.
Al km 45 els ciclistes afrontaren la primera i única dificultat muntanyosa del dia, la cota de quarta categoria de Sotta. El primer a passar-hi fou Lobato, aconseguint d'aquesta manera el lideratge de la muntanya en acabar el dia. A partir d'aquest moment la diferència dels escapats anà reduint-se, però els esforços de Cousin per engrescar la resta de companys van fer que s'ampliessin de nou les diferències. Al pas per l'esprint de San-Giuliano, Boom fou el primer i a manca de 37 km per a l'arribada foren neutralitzats pel gran grup.
Va ser poc després quan van arribar notícies procedents de meta referents al fet que un autobús de l'Orica-GreenEDGE havia quedat encallat sota l'arc de meta, interrompent-se el cronometratge electrònic i impedint el pas als ciclistes per l'arribada. Els comissaris de carrera van tractar de treure l'autobús, però no ho van aconseguir en un primer moment, mentre els ciclistes s'anaven acostant a la línia de meta.
Quan els ciclistes van passar per la pancarta de 10 quilòmetres a meta els comissaris van notificar per ràdio als equips que la meta es traslladava a manca de 3 km. Simultàniament va tenir lloc la primera caiguda important del dia, en què es va veure implicat el vencedor del Giro d'Itàlia de 2012, el canadenc Ryder Hesjedal (Garmin-Sharp). Mentrestant, el Lotto-Belisol i el Cannondale ja preparaven l'esprint final, ja que aquest es trobava a tan sols 3 km per la nova arribada, però aleshores van poder treure l'autobús del mig i els comissaris van decidir tornar el final al lloc original. Una nova caiguda, més nombrosa, va afectar nombrosos dels esprintadors que lluitaven per la victòria d'etapa com Sagan, Cavendish i Matthew Goss. André Greipel (Lotto-Belisol) no es veié afectat per la caiguda, però una avaria mecànica va posar fi a les seves possibilitats de victòria. A l'esprint el més ràpid fou Marcel Kittel (Argos-Shimano), aconseguint d'aquesta manera també el lideratge de la cursa, dels punts i dels joves. Els comissaris van decidir no marcar temps amb els ciclistes afectats per les caigudes.
A banda dels esprintadors, altres ciclistes es van veure afectats per les caigudes. Alberto Contador va caure i va patir ferides a l'espatlla esquerra i a la cama dreta i, tot i que va treure transcendència a la caiguda, esperava que no li passés factura en la contrarellotge per equips. Tony Martin (Omega Pharma-Quick Step) o Geraint Thomas foren alguns dels ciclistes que hagueren de visitar l'hospital en acabar l'etapa. Tejay van Garderen, Philippe Gilbert, Gert Steegmans, Janez Brajkovic, Tony Gallopin i Murilo Fischer també van caure.
En acabar l'etapa l'Orica va ser sancionat amb 2.000 francs suïssos per no respectar els terminis de pas dels vehicles auxiliars per l'arribada.

## Esprints

| Esprint intermedi de San-Giuliano (km 150) Primer Lars Boom (NED)20 pts Segon Joan Antoni Flecha (CAT)17 pts Tercer Cyril Lemoine (FRA)15 pts Quart Jérôme Cousin (FRA)13 pts Cinquè Juan José Lobato (ESP)11 pts Sisè André Greipel (GER)10 pts Setè Mark Cavendish (GBR)9 pts Vuitè Peter Sagan (SVK)8 pts Novè Kris Boeckmans (BEL)7 pts Desè Matthew Goss (AUS)6 pts Onzè Nacer Bouhanni (FRA)5 pts Dotzè Fabio Sabatini (ITA)4 pts Tretzè Gert Steegmans (BEL)3 pts Catorzè Sylvain Chavanel (FRA)2 pts Quinzè Jonathan Hivert (FRA)1 pt | Esprint final de Bastia (km 213) Primer Marcel Kittel (GER)45 pts Segon Alexander Kristoff (NOR)35 pts Tercer Danny van Poppel (NED)30 pts Quart David Millar (GBR)26 pts Cinquè Matteo Trentin (ITA)22 pts Sisè Samuel Dumoulin (FRA)20 pts Setè Gregory Henderson (NZL)18 pts Vuitè Jürgen Roelandts (BEL)16 pts Novè José Joaquín Rojas (ESP)14 pts Desè Kris Boeckmans (BEL)12 pts Onzè Daryl Impey (RSA)10 pts Dotzè Sep Vanmarcke (BEL)8 pts Tretzè Julien Simon (FRA)6 pts Catorzè Nicolas Roche (IRL)4 pts Quinzè Simon Gerrans (AUS)2 pt |

## Cotes

* 1. Cota de Sotta. 147m. 4a categoria (km 45,5) (1,1 km al 5,9%)
    Primer Juan José Lobato (ESP)1 pt

## Classificació de l'etapa

| | Ciclista | Equip | Temps |
| 1 | Marcel Kittel (GER) | Argos-Shimano | 4h 56' 52" |
| 2 | Alexander Kristoff (NOR) | Team Katusha | m. t. |
| 3 | Danny van Poppel (NED) | Vacansoleil-DCM | m. t. |
| 4 | David Millar (GBR) | Garmin-Sharp | m. t. |
| 5 | Matteo Trentin (ITA) | Omega Pharma-Quick Step | m. t. |
| 6 | Samuel Dumoulin (FRA) | AG2R La Mondiale | m. t. |
| 7 | Greg Henderson (NZL) | Lotto-Belisol | m. t. |
| 8 | Jürgen Roelandts (BEL) | Lotto-Belisol | m. t. |
| 9 | José Joaquín Rojas (ESP) | Movistar Team | m. t. |
| 10 | Kris Boeckmans (BEL) | Vacansoleil-DCM | m. t. |

## Classificació general

| | Ciclista | Equip | Temps |
| 1 | Marcel Kittel (GER) | Argos-Shimano | 4h 56' 52" |
| 2 | Alexander Kristoff (NOR) | Team Katusha | m. t. |
| 3 | Danny van Poppel (NED) | Vacansoleil-DCM | m. t. |
| 4 | David Millar (GBR) | Garmin-Sharp | m. t. |
| 5 | Matteo Trentin (ITA) | Omega Pharma-Quick Step | m. t. |
| 6 | Samuel Dumoulin (FRA) | AG2R La Mondiale | m. t. |
| 7 | Greg Henderson (NZL) | Lotto-Belisol | m. t. |
| 8 | Jürgen Roelandts (BEL) | Lotto-Belisol | m. t. |
| 9 | José Joaquín Rojas (ESP) | Movistar Team | m. t. |
| 10 | Kris Boeckmans (BEL) | Vacansoleil-DCM | m. t. |

## Classificacions annexes

| Classificació per punts Ciclista Equip Punts 1r  Marcel Kittel (GER) Argos-Shimano 45 pts 2n  Alexander Kristoff (NOR) Team Katusha 35 pts 3r  Danny van Poppel (NED) Vacansoleil-DCM 30 pts | Classificació de la muntanya Ciclista Equip Punts 1r  Juan José Lobato (ESP) Euskaltel–Euskadi 1 pt |
| Classificació del millor jove Ciclista Equip Temps 1r  Marcel Kittel (GER) Argos-Shimano 4h 56' 52" 2n  Danny van Poppel (NED) Vacansoleil-DCM m. t. 3r  Matteo Trentin (ITA) Omega Pharma-Quick Step m. t. | Classificació per equips Equip Temps 1r Vacansoleil-DCM 14h 50' 36" 2n Orica-GreenEDGE m. t. 3r Lotto-Belisol m. t. |

## Abandonaments

No es produí cap abandonament.

## Notes i referències

* 1 2 «ÉTAPE 1 - Porto-Vecchio / Bastia 213 km» (en francès). letour.fr. [Consulta: 24 juny 2013].
* 1 2 3 López-Egea, Sergi «El Tour s'estrena amb una caòtica etapa a Còrsega». El Periódico de Catalunya, 29-06-2013 [Consulta: 30 juny 2013].
* 1 2 3 Sánchez, Borja «L'efecte papallona». El Punt-Avui, 30-06-2013 [Consulta: 30 juny 2013].
* ↑ Hood, Andrew. «Only at the Tour: Chaos, crashes, and more of the same tomorrow». VeloNews. Competitor Group, Inc., 29-06-2013. Arxivat de l'original el 2013-07-02. [Consulta: 30 juny 2013].
* 1 2 3 Hood, Andrew. «Tour opener claims a long list of victims». VeloNews, 29-06-2013. Arxivat de l'original el 2013-07-04. [Consulta: 30 juny 2013].
* ↑ «Orica-GreenEdge bus problem “unfortunate”, team says». Cycling News, 29-06-2013. [Consulta: 30 juny 2013].
* ↑ Farrand, Stephen. «Sagan down but not out in Tour de France opening stage crash». Cycling News, 29-06-2013. [Consulta: 30 juny 2013].
* ↑ Hood, Andrew. «Marcel Kittel rides into yellow, and global spotlight, in Bastia». VeloNews, 29-06-2013. Arxivat de l'original el 2013-07-02. [Consulta: 30 juny 2013].
* ↑ Fotheringham, Alasdair. «Kittel on Tour de France stage win: by far the greatest day of my life». Cycling News, 29-06-2013. [Consulta: 30 juny 2013].
* ↑ «Contador: "És xapa i pintura"». El Periódico de Catalunya, 29-06-2013 [Consulta: 30 juny 2013].
* ↑ «Tony Martin es duda para la 2ª etapa». Marca, 29-06-2013 [Consulta: 30 juny 2013].
* ↑ «Tour de Francia: Autobús de Orica, provoca el caos encallado en la meta». El Mundo Deportivo, 30-06-2013 [Consulta: 30 juny 2013].

## Enllaços externs

* 1a etapa al web del Tour de França